คณะกรรมาธิการป้องกันประเทศ (เกาหลีเหนือ)

**คณะกรรมาธิการป้องกันประเทศสาธารณรัฐประชาธิปไตยประชาชนเกาหลี** (; ย่อ: NDC) เป็นสถาบันสูงสุดของความเป็นผู้นำทางทหารและการป้องกันประเทศในเกาหลีเหนือ ซึ่งทำหน้าที่เป็นสถาบันปกครองสูงสุดของประเทศตั้งแต่ ค.ศ. 1998 ถึง 2016 เมื่อถูกแทนที่โดยคณะกรรมาธิการกิจการแห่งรัฐ

## ประวัติศาสตร์
คณะกรรมาธิการป้องกันประเทศเริ่มต้นจากการเป็น **คณะกรรมาธิการป้องกันประเทศ คณะกรรมการประชาชนกลางสาธารณรัฐประชาธิปไตยประชาชนเกาหลี** () ซึ่งถูกจัดตั้งขึ้นเมื่อวันที่ 27 ธันวาคม ค.ศ. 1972 โดยรัฐธรรมนูญ ค.ศ. 1972 ในฐานะหนึ่งในคณะกรรมาธิการที่อยู่ภายใต้บังคับบัญชาของคณะกรรมการประชาชนกลาง

คณะกรรมาธิการถูกแยกออกจากคณะกรรมการประชาชนกลางในวันที่ 9 เมษายน ค.ศ. 1992 ผ่านการแก้ไขเพิ่มเติมรัฐธรรมนูญ ค.ศ. 1972 และกลายเป็น **คณะกรรมาธิการป้องกันประเทศสาธารณรัฐประชาธิปไตยประชาชนเกาหลี** ทั้งยังถูกกำหนดให้เป็น "สถาบันผู้นำทางทหารสูงสุดแห่งอำนาจรัฐ"

คณะกรรมการประชาชนกลางถูกยุบและแทนที่ด้วยคณะรัฐมนตรีในการประชุมครั้งแรกของสมัชชาประชาชนสูงสุดชุดที่ 10 ในวันที่ 5 กันยายน ค.ศ. 1998 ทำให้คณะกรรมาธิการป้องกันประเทศกลายเป็นสถาบันปกครองสูงสุดในเกาหลีเหนือในวันเดียวกันนั้นผ่านการแก้ไขเพิ่มเติมรัฐธรรมนูญ ค.ศ. 1972 ซึ่งยกเลิกตำแหน่งประธานาธิบดีเกาหลีเหนือ โดยได้รับการกำหนดให้เป็น "สถาบันผู้นำทางทหารและบริหารการป้องกันประเทศโดยรวมสูงสุดแห่งอำนาจรัฐ" นับตั้งแต่การแก้ไขเพิ่มเติมรัฐธรรมนูญ ค.ศ. 1972 ในวันที่ 9 เมษายน ค.ศ. 2009 คณะกรรมาธิการป้องกันประเทศได้รับการกำหนดให้เป็น "สถาบันผู้นำการป้องกันประเทศสูงสุดแห่งอำนาจรัฐ"

คณะกรรมาธิการป้องกันประเทศยังคงเป็นองค์กรผู้นำสูงสุดในเกาหลีเหนือจนกระทั่งวันที่ 29 มิถุนายน ค.ศ. 2016 เมื่อการแก้ไขเพิ่มเติมรัฐธรรมนูญ ค.ศ. 1972 ได้จัดตั้ง **[[คณะกรรมาธิการกิจการแห่งรัฐเกาหลีเหนือ|คณะกรรมาธิการกิจการแห่งรัฐสาธารณรัฐประชาธิปไตยประชาชนเกาหลี]]** () ขึ้นซึ่งได้รับการกำหนดให้เป็นองค์กรผู้นำสูงสุดแห่งใหม่ของประเทศ โดยคณะกรรมาธิการป้องกันประเทศถูกยุบเพื่อให้มีการเรียกประชุมเฉพาะในยามสงคราม

## อำนาจหน้าที่
รัฐธรรมนูญ ค.ศ. 1972 กำหนดให้คณะกรรมาธิการป้องกันประเทศเป็นหนึ่งในคณะกรรมาธิการที่อยู่ภายใต้บังคับบัญชาของคณะกรรมการประชาชนกลางเพื่อช่วยเหลืองานของคณะกรรมการประชาชนกลาง

การแก้ไขเพิ่มเติมรัฐธรรมนูญใน ค.ศ. 1992 ได้แยกคณะกรรมาธิการป้องกันประเทศออกจากคณะกรรมการประชาชนกลางและได้รับมอบหมายหน้าที่ต่อไปนี้ในฐานะ "สถาบันผู้นำทางทหารสูงสุดแห่งอำนาจรัฐ":
* ชี้นำกองทัำโดยรวมและงานเสริมสร้างการป้องกันประเทศของรัฐ
* แต่งตั้งหรือถอดถอนเจ้าหน้าที่ทหารสำคัญ
* สถาปนายศทหารและเลื่อนยศนายทหารที่มียศสูงกว่าระดับนายพล
* ประกาศสถานการณ์ฉุกเฉินและคำสั่งระดมพล
* ออกมติและคำสั่ง

การแก้ไขเพิ่มเติมรัฐธรรมนูญใน ค.ศ. 1998 ทำให้คณะกรรมาธิการป้องกันประเทศเป็นสถาบันปกครองสูงสุดในเกาหลีเหนือและได้รับมอบหมายหน้าที่ต่อไปนี้ในฐานะ "สถาบันผู้นำทางทหารและบริหารการป้องกันประเทศโดยรวมสูงสุดแห่งอำนาจรัฐ":
* กำกับดูแลกองทัพและการเสริมสร้างการป้องกันประเทศทั้งหมดของรัฐ
* จัดตั้งหรือยุบเลิกองค์กรส่วนกลางด้านการป้องกันประเทศ
* แต่งตั้งหรือถอดถอนบุคลากรทางทหารสำคัญ
* ตรากฎหมายเกี่ยวกับยศทหารและแต่งตั้งยศทหารที่สูงกว่านายพล
* ประกาศภาวะสงครามและคำสั่งระดมพลในประเทศ
* ออกมติและการตัดสินใจ

การแก้ไขเพิ่มเติมรัฐธรรมนูญใน ค.ศ. 2009 ลดระดับคณะกรรมาธิการป้องกันประเทศลงไปทำหน้าที่ในบทบาทการกำกับดูแลเนื่องจากมีการกำหนดอำนาจบางประการให้แก่ประธานคณะกรรมาธิการป้องกันประเทศ โดยหน้าที่ต่อไปนี้ได้รับการกำหนดให้แก่คณะกรรมาธิการป้องกันประเทศ ในฐานะ "สถาบันผู้นำการป้องกันประเทศสูงสุดแห่งอำนาจรัฐ":
* กำหนดนโยบายสำคัญของรัฐเพื่อดำเนินตามแนวทางปฏิวัติที่ให้ความสำคัญกับทหารเป็นอันดับแรก (ทหารมาก่อน)
* ชี้นำกองทัพโดยรวมและงานเสริมสร้างการป้องกันประเทศของรัฐ
* กำกับดูแลการปฏิบัติตามคำสั่งของประธานคณะกรรมาธิการป้องกันประเทศสาธารณรัฐประชาธิปไตยประชาชนเกาหลี และมติและคำสั่งของคณะกรรมาธิการป้องกันประเทศ และกำหนดมาตรการที่เกี่ยวข้อง
* เพิกถอนมติและคำสั่งขององค์กรของรัฐที่ขัดต่อคำสั่งของประธานคณะกรรมาธิการป้องกันประเทศสาธารณรัฐประชาธิปไตยประชาชนเกาหลี และต่อมติและคำสั่งของคณะกรรมาธิการป้องกันประเทศ
* จัดตั้งหรือยุบเลิกองค์กรส่วนกลางด้านการป้องกันประเทศ
* สถาปนาชื่อเรียกทางทหารและแต่งตั้งชื่อเรียกทางทหารที่สูงกว่าระดับนายพล
* ออกมติและคำสั่ง

คณะกรรมาธิการป้องกันประเทศขึ้นตรงต่อสมัชชาประชาชนสูงสุด

ในฐานะผู้นำและผู้ประสานงานด้านการป้องกันประเทศ องค์กรความมั่นคงในเกาหลีเหนืออยู่ภายใต้บังคับบัญชาของคณะกรรมาธิการ ซึ่งในบรรดาองค์กรเหล่านี้ได้แก่ กองทัพประชาชนเกาหลี กระทรวงกองทัพประชาชน กระทรวงความมั่นคงแห่งรัฐ และกระทรวงความมั่นคงทางสังคม

## โครงสร้าง
ตั้งแต่ ค.ศ. 1972 ถึง 2012 คณะกรรมาธิการป้องกันประเทศประกอบด้วยประธาน รองประธานคนที่ 1 รองประธาน และสมาชิก

ประธานคณะกรรมาธิการป้องกันประเทศเป็นหัวหน้าคณะกรรมาธิการและเป็นเจ้าหน้าที่ระดับสูงสุดโดยพฤตินัยในเกาหลีเหนือตั้งแต่ ค.ศ. 1998 ถึง 2009 และเป็นผู้นำสูงสุดโดยนิตินัยของเกาหลีเหนือตั้งแต่ ค.ศ. 2009 ถึง 2012 ประธานคณะกรรมาธิการป้องกันประเทศยังดำรงตำแหน่งผู้บัญชาการสูงสุดกองทัพประชาชนเกาหลี ตั้งแต่ ค.ศ. 1972 ถึง 1992 ประธานาธิบดีเป็นประธานคณะกรรมาธิการป้องกันประเทศโดยตำแหน่ง ตั้งแต่ ค.ศ. 1992 ประธานคณะกรรมาธิการป้องกันประเทศไม่จำเป็นต้องเป็นประธานาธิบดีอีกต่อไปและได้รับเลือกจากสมัชชาประชาชนสูงสุด

รองประธานคนที่ 1 รองประธาน และสมาชิกคณะกรรมาธิการป้องกันประเทศได้รับเลือกโดยสมัชชาประชาชนสูงสุดตามข้อเสนอของประธานาธิบดีตั้งแต่ ค.ศ. 1972 ถึง 1992 และโดยประธานคณะกรรมาธิการป้องกันประเทศตั้งแต่ ค.ศ. 1992 ถึง 2012

ใน ค.ศ. 2012 ตำแหน่งประธานคณะกรรมาธิการป้องกันประเทศถูกแทนที่ด้วยประธานคณะกรรมาธิการป้องกันประเทศ คนที่ 1 ตามการแก้ไขเพิ่มเติมรัฐธรรมนูญซึ่งจารึกชื่อคิม จ็อง-อิลเป็นประธานคณะกรรมาธิการป้องกันประเทศตลอดกาลหลังถึงแก่อสัญกรรมใน ค.ศ. 2011 การแก้ไขเพิ่มเติมฉบับเดียวกันยังกำหนดให้คณะกรรมาธิการป้องกันประเทศประกอบด้วยรองประธานและสมาชิก ซึ่งได้รับเลือกโดยสมัชชาประชาชนสูงสุดตามข้อเสนอของประธานคณะกรรมาธิการป้องกันประเทศ คนที่ 1

ในบรรดาแผนกต่าง ๆ ที่เป็นที่รู้จักในคณะกรรมาธิการ ได้แก่:
*แผนกบริหาร
*แผนกการต่างประเทศ
*สำนักลาดตระเวนทั่วไป
*แผนกนโยบาย

หน่วยงานและองค์กรความมั่นคงที่อยู่ภายใต้บังคับบัญชาของคณะกรรมาธิการ:
*กระทรวงกองทัพประชาชน
*กระทรวงความมั่นคงประขาชน
*กองทัพประชาชนเกาหลี
*กระทรวงความมั่นคงแห่งรัฐ

## สมาชิก

รายชื่อต่อไปนี้คือสมาชิกคณะกรรมาธิการป้องกันประเทศ ณ เวลาที่คณะกรรมการถูกยุบเมื่อวันที่ 29 มิถุนายน ค.ศ. 2016:

## ดูเพิ่ม

* รัฐบาลเกาหลีเหนือ
* การทหารเกาหลีเหนือ
* สภากลาโหมเยอรมนีตะวันออก
* คณะกรรมาธิการการทหารกลางจีน

## อ้างอิง

* 

## อ่านเพิ่ม
* 

หมวดหมู่:คณะกรรมาธิการป้องกันประเทศ
หมวดหมู่:การเมืองเกาหลีเหนือ
หมวดหมู่:การทหารเกาหลีเหนือ
หมวดหมู่:หน่วยงานของรัฐบาลเกาหลีเหนือ
เกาหลีเหนือ
หมวดหมู่:ก่อตั้งในประเทศเกาหลีเหนือในปี พ.ศ. 2515
หมวดหมู่:ยุบเลิกในประเทศเกาหลีเหนือในปี พ.ศ. 2559